Breiðablik vann stórsigur 1 : 6 á grönnum sínum HK í fyrsta leik liðanna fotbolta.net mótinu 2020 . Yfirburðir Blika voru miklir og sáu vinir okkar í efri byggðum í raun aldrei til sólar í leiknum . Eins og oft áður í viðureignum þessara liða þá sveif ekki beint vináttuandinn yfir vötnunum og fengu þrír að líta rautt spjald í leiknum , einn leikmaður úr hvoru liði og svo þjálfari heimamanna . Þetta var fyrsti sigur Blika undir stjórn Óskars Hrafns þjálfara og lofar þetta góðu varðandi framhaldið . Leikurinn var ekki nema nokkurra mínútna gamall þegar varnarmaðurinn efnilegi , Ólafur Guðmundsson , þrumaði knettinum í mark þeirra rauðklæddu með stórglæsilegu skoti utan af kanti . Sumir vildu halda því að fram að Ólafur hefði verið að gefa fyrir en það mun þessi flotti leikmaður aldrei viðurkenna . ,, Ég var að reyna að skora allan tímann , " sagði hann ákveðinn við félaga sína eftir leikinn . Þetta er fyrsta mark Ólafs í meistaraflokki og það er ekki amalegt að byrja svona ! Næsta mark var ekki síður snyrtilegt . Glæsileg hröð sókn Blika endaði með því að Gísli Eyjólfsson setti knöttinn í markið með góðu skoti . Þar með endaði Gísli langa markaþurrð og lofar þetta góðu varðandi framhaldið hjá þessum snjalla leikmanni . Yfirburðir Blika í hálfleiknum voru gríðarlegir . HK menn voru eins og statistar þannig að það kom ekki óvart þegar Brynjólfur Darri setti þriðja markið skömmu fyrir leikhlé . Mörkin hefðu hæglega orðið fleiri en HK átti bara eitt skot á Blikamarkið í fyrri hálfleik . Síðari hálfleikur hófst með látum . Börkurinn í liði HK steig fruntalega á Brynjólf Darra og fékk réttilega að sjá rautt spjald . Blikaliðið virtist eitthvað sofna á verðinum og fékk á sig mark úr næstu sókn . Algjör klaufaskapur þótt að markið hjá HK stráknum hefði verið mjög gott . En smám saman tókum við aftur völdin á vellinum og áður en yfir lauk vorum ungu strákarnir í liðinu , Stefán Ingi Sigurðsson , Brynjólfur Darri Willumsson og Þorleifur Úlfarsson búnir að bæta við einu marki hver . Þess má geta að þetta voru fyrstu mörk Stefáns og Þorleifs fyrir meistaraflokk . Vel gert strákar ! Það var töluverður hiti í leikmönnum í síðari hálfleik . Viktor Örn fékk rautt spjald fyrir að stöðva sókn þeirra rauðklæddu og Brynjar Björn þjálfari HK fékk einnig sama lit fyrir að ræða við dómara leiksins nokkuð umbúðalaust ! Mörk og atvik úr leiknum : Þrátt fyrir nokkuð marga lykilmenn vantaði í Blikaliðið þá var unun að sjá til spilamennsku liðsins í dag . Hraði , kraftur , ákveðni og snerpa einkenndi leik okkar pilta og voru heimapilar algjörlega slegnir út af laginu . Davíð Ingvars , Elfar Freyr og Alexander Helgi voru fjarverandi vegna smávægilegra meiðsla , Höskuldur var á leið til Ameríku með íslenska landsliðinu og Thomas ekki mættur frá Danaveldi . Það munar um minna en hinir strákarnir í liðinu stigu svo sannarlega upp .